На основу члана 18. и 38. Закона о планском систему Републике Србије („Службени гласник РС“, број 30/2018) и члана 37. Статута Града Ниша („Службени лист Града Ниша“, број 88/2008, 143/2016 и 18/2019),

 Скупштина Града Ниша на седници од 2021. године, донела је

**О Д Л У К У О УСВАЈАЊУ ЛОКАЛНОГ АКЦИОНОГ ПЛАНА ЗА СОЦИЈАЛНО УКЉУЧИВАЊЕ РОМА И РОМКИЊА У ГРАДУ НИШУ ЗА ПЕРИОД 2021.-2023. ГОДИНЕ**

**Члан 1.**

 **Усваја се** Локални акциони план за социјално укључивање Рома и Ромкиња у Граду Нишу за период 2021.-2023. године.

 Локални акциони план за социјално укључивање Рома и Ромкиња у Граду Нишу за период 2021.-2023. године је саставни део ове Одлуке.

**Члан 2.**

 Локални акциони план за социјално укључивање Рома и Ромкиња у Граду Нишу за период 2021.-2023. године, дефинише циљеве, мере, активности, носиоце активности, временски оквир реализације, партнере у реализацији, средства за финансирање као и извор финансирања.

**Члан 3.**

 Ова одлука ступа на снагу осмог дана од дана објављивања у „Службеном листу Града Ниша“.

Број

У Нишу 2021. године

**СКУПШТИНА ГРАДА НИША**

 **ПРЕДСЕДНИК**

 **Бобан Џунић**

**О б р а з л о ж е њ е**

Документ Локалног акционог плана за социјално укључивање Рома и Ромкиња Града Ниша (ЛАП) за период 2021-2023. године је израђен у оквиру Програма ИПА 2016 "ЕУ подршка инклузији Рома – Оснаживање локалних заједница за инклузију Рома" (Програм) који финансира Европска унија, а спроводи Стална конференција градова и општина (СКГО), док је Министарство за рад, запошљавање, борачка и социјална питања главно корисничко министарство.

Програм има за циљ унапређење и оснаживање локалних заједница за укључивање Рома и Ромкиња. Општи циљ Програма је подршка текућем процесу побољшања социо-економског положаја ромске популације у локалним заједницама и спровођење приоритетних стратешких мера у Стратегији за социјално укључивање Рома и Ромкиња у Републици Србији за период 2016. до 2025. године.

Израда овог ЛАП-а подржана је у оквиру Компоненте 1 Програма: Успостављање/унапређење локалних стратешких, финансијских и институционалних механизама, чији је циљ да пружи свеобухватну подршку ЈЛС у унапређењу/развоју ЛАП за инклузију Рома, успостављању и функционисању мултисекторског радног тела и мобилних тимова за инклузију Рома. Поред тога, у оквиру ове компоненте биће пружене обуке, размена најбољих пракси и саветодавна подршка свим локалним самоуправама са ромском популацијом.

Град Ниш је 26.11.2019. године потписао Споразум о сарадњи са СКГО који се односи на реализацију Компоненте 1 Програма - Успостављање/унапређење локалних стратешких, финансијских и институционалних механизама за инклузију Рома, којим је град Ниш потврдио своју спремност за остваривање циљева Програма и приступио изради Локалнoг акционог плана за социјално укључивање Рома и Ромкиња Града Ниша за период 2021-2023. година.

Овај документ се ослања на најзначајнија национална стратешка, планска и програмска документа, као и на важеће локалне стратегије. У изради овог документа примењен је партиципативни приступ и фокус је стављен на укључивање свих релевантних заинтересованих страна и представника ромске заједнице.

Влада Републике Србије је на седници одржаној 3. марта 2016. године усвојила Стратегију за социјално укључивање Рома и Ромкиња у Републици Србији за период од 2016. до 2025. године (“Службени гласник РС”, бр. 26/2016). Овај документ је настао из потребе да се на један системски и свеобухватан начин питања социјалног укључивања Рома и Ромкиња унапреде, како на националном, тако и на локалном нивоу.

Локалне самоуправе располажу механизмима на основу којих могу да управљају и спроводе инклузивне јавне политике, а осим тога Закон о локалној самоуправи их обавезује да се старају о остваривању људских и мањинских права. Овакво усмерење стратешких мера омогућава праћење остваривања права Рома и Ромкиња и напредак у вези са применом инклузивних политика, најпре, у локалној заједници, а потом и широј друштвеној заједници.

Члан 18. Закона о планском систему Републике Србије („Службени гласник РС“, број 30/2018), дефинише да је акциони план документ јавне политике највишег нивоа детаљности којим се разрађују стратегија или програм у циљу управљања динамиком спровођења мера јавних политика које доприносе остваривању посебних циљева стратегије, односно програма.

Овај акциони план је наставак планирања у овој области за период од три године, којим се дефинишу активности које ће локална самоуправа преузети на својој територији да би остварила посебне циљеве стратешког документа.

Због тренутне здравствене ситуације изазване пандемијом вируса SARS COV-2, уместо јавне расправе, организован је јавни увид овог документа објавом на сајт Града Ниша [www.ni.rs](http://www.ni.rs) у периоду од 04.01. до 19.01.2021. године. Примедбе на поједине активности документа дало је Удружење Ромкиња „Освит“, чија је председница као члан радног тима и учествовала у изради овог документа. Примедбе нису усвојене јер се већи део односи на предлог активности које нису у ингеренцији локалне самоуправе, а део на другачију дефиницију активности које су већ дефинисане, као и на директно финансирање активности организације цивилног друштва Удружење Ромкиња „Освит“, што је у супротности са позитивним законским прописима које регулишу ову материју.

Одлуком о буџету Града Ниша („Службени лист Града Нишa“, број 114/2020), средства за реализацију активности дефинисана су Програмом 11. Социјална и дечија заштита, Програм 0901-0004 Саветодавно терапијске и социјално едукативне услуге, Функција 090 Социјална заштита некласификована на другом месту, позиција 114, економска класификација 424 специјализоване услуге, апропријација имплементација акционог плана за Роме у износу од 10.000.000,00 РСД. Средства за реализацију активности за 2022. годину и 2023. годину биће обезбеђена у буџету Града Ниша за предметне буџетске године.

Чланом 38. Закона о планском систему Републике Србије („Службени гласник РС“, број 30/2018), дефинисано је да документ јавне политике усваја скупштина јединице локалне самоуправе, осим ако посебним законом није другачије регулисано. Чланом 37. Статута Града Ниша („Службени лист Града Ниша“, број 88/2008, 143/2016 и 18/2019), дефинисано је да Скупштина града доноси планска документа јавне политике.

 **Градска** **Управа за друштвене делатности**

 **Вршилац дужности Начелника**

 **Катарина Митровски**